Fred Fischer

Frederik (Fred) Fischer (☆ 1905 na Grinzig, Austria – † 26 di desèmber 1981 na Willemstad) tabata un fotógrafo renombrá na Kòrsou, di origen austriako i nashonalisá hulandes. E tabata un figura influyente den desaroyo di arte fotográfiko riba e isla i su obra, inkluyendo potrèt i imágen dokumental, ta forma un archivo visual balioso di bida den Antias Hulandes durante siglo 20.

 Biografia 
Fischer a nasé na Grinzig, serka di Viena den Austria. For di un edat yòn el a mustra interes pa fotografia i sinema. Den su hubentut, el a traha komo asistente di Eugen Schüfftan, un sinematógrafo aleman famoso pa su téknikanan visual avansá. Den añanan 1930, scapando di antisemitismo i persekushon nazi, Fischer a bai Amsterdam i finalmente a biaha pa Kòrsou komo músiko di jazz riba un barku, kaminda el a elegi pa keda biba.

Ounke Fischer tabata di orígen hudiu, su pasport austriako tabata motibu pa e outoridat kolonial Hulandes konsider'é komo “enemigu stranhero” durante Guera Mundial II. Na 1940 el a wòrdu interná den kampamentu Guatemala na Boneiru. Na ougùstus 1941, el a haña "libertat limitá" i a kuminsá traha komo fotógrafo bou di nòmber di Handelsmaatschappij Kralendijk, un kompania di L.D. Gerharts. Durante e tempu ei, el a siña buseo i piska ku lansa, loke a inspira su desaroyo den fotografía bou di awa, un tereno riba kua el a bira pionero. Na ougùstus 1942, el a haya permiso pa bolbe Kòrsou.

Despues di guera, Fischer a establesé su propio studio, "Foto Fischer", ku a kuminsá na Breedestraat den Punda y mas despues a muda pa Schottegatweg-Oost, den serkania di Saliña. El a bira konosí pa su potrètnan di kalidat altu, ku tabata destaká pa su uso kreativo di lus natural i sombra, inspirá pa e téknikanan di su mentor Schüfftan. Su potrètnan a sali publiká den vários buki i revista. Na 1956, el a gana un premio di World Press Photo. Fischer tabata duna charla i tayer di fotografia i tabata un mentor pa hopi fotógráfo lokal, tanto afisionado komo profesional, kende a wòrdu inspirá pa su estilo distintivo. E tabata miembro di hurado den diferente kompetensia fotográfiko i tabata miembro honorario di "Curaçaose Camara Club".

Den bida sosial, Fischer tabata aktivamente enbolbí den karnaval (komo Prins Karnaval), den grupo di teatro di Algemeen Nederlands Verbond (ANV), i tabata miembro aktivo den organisashonnan komunítario manera Lions Club.

Fred Fischer a fayesé dia 26 di desèmber 1981 na Willemstad na edat di 76 aña i a wòrdo derá den santana hudiu na Berg Altena. 

Su vasto archivo personal, konteniendo mas ku 100.000 negatibo, 9.785 diapositibo, 9.385 fotografia, 47 álbum di potrèt i 14 registro, a wòrdu atkerí pa Archivo Nashonal Kòrsou (ANK) den añanan 1980; awendia gran parti di e kolekshon aki ta digitalisá. Den 2015, ANK a lansa un eksposishon digital titulá “Fred Fischer: Fotógrafo na Kòrsou”. Su obranan a wòrdu ekshibí tambe den varios eksposishon internashonal na Oropa.Fred Fischer, artifacts.net

 Mira tambe 
 Historia di Boneiru
 Internamentu den Karibe Hulandes (1940-1947)

Kategoria:Hende
Kategoria:Arte na Kòrsou